吳中暑雨
作者：張方平
朝代：宋

paragraphs: 澤國氣溫濕，暑候尤鬰蒸。
矧更並江海，霖霪久相仍。
沉陰不暫解，雲霧常昏凝。
蛾蝶敗禾麥，鰍鱣占田塍。
菌本出床脚，蘚痕粘杖藤。
蝸蚓離竅竇，伸縮殊自矜。
蛙黽聒晝夜，耳慣猶愁憎。
漫水接河漢，寧復分淄澠。
暑弱爲寒冒，陽微遭陰凌。
震雷寂不發，凄風時暴興。
孰此宰四序，令煩無威稜。
將由列缺惰，何處閒曲肱。
飛廉獨掀撲，公爾作陰朋。
共力起波浪，勢且襄岡陵。
涉古考經說，助陽義有憑。
古典救日法，于社縈朱繩。
置麾伐五鼓，消慝使勿勝。
庶幾災沴革，幸獲忻穀登。
幽齋窗戶闇，懵瞀思不澄。
有如坐盎缶，巾羃施層層。
疚心忝撫字，搔首徒鬅鬙。
安得昏霾闢，坐見白日昇。